Šodien, 14.novembrī, devos uz pieņemšanu pie Latvijas Republikas prezidenta Raimonda Vējoņa. Skolotāja oktobrī informēja klasi par konkursu „Mana kā Valsts prezidenta uzruna Latvijai dzimšanas dienā”, un runas prezentācija bija mums pārbaudes darbs mācību priekšmetā „Prezentācijas prasme”.

Uzrakstīju savu uzrunu, un klasē kopā ar skolotāju un klasesbiedriem tika nolemts, ka mana runa tiks sūtīta uz Valsts prezidenta kanceleju. Biju patiešām priecīga, ka mani izvirzīja no klases uz Latvijas mēroga konkursu.

Tad es saņēmu e-pastu, ka esmu aicināta 14.novembrī uz Rīgas pili pie Latvijas Valsts prezidenta uz konkursa laureātu apbalvošanas pasākumu. Arī uz mūsu skolu bija atsūtīta vēstule, kurā atradās ielūgumi uz pasākumu Rīgas pilī. Bija patīkami saņemt no Valsts prezidenta tik personīgu ielūgumu.

Otrdien devāmies uz Rīgas pili. Es pirmo reizi biju Rīgas pilī. Ienākot pilī, sajūtas bija ļoti satriecošas, viss ļoti skaists un grezns. Tālāk devāmies uz kontroli, lai pārbaudītu, vai neienesam ko neatļautu. Gājām augšā uz Rīgas pils svētku zāli, kur notika svinīgā ceremonija, šajā ceremonijā apbalvoja konkursa desmit labāko darbu autorus. Es diemžēl nebiju šajā desmitniekā, bet es tāpat lepojos ar sevi, ka tiku tik tālu. Šajā konkursā tika iesūtīti ap trīssimt darbu, un tikai labāko darbu autori tika aicināti uz Rīgas pili.

Pēc ceremonijas devāmies ekskursijā pa pili. Pēc pils apskates devāmies atpakaļ uz svētku zāli, kur notika konference „Latvijas Valsts prezidenta institūcijai - 95”. Runāja Valsts prezidents Raimonds Vējonis, bijušie prezidenti Guntis Ulmanis, Vaira Vīķe Freiberga un Andris Bērziņš. Pēc tam savu viedokli izteica un vairāk par institūciju pastāstīja Latvijas augstskolu rektori.

Man bija liels prieks piedalīties šajā pasākumā, es ieguvu jaunu pieredzi, un tagad man ir, uz ko tiekties nākamgad. „Lai augtu liels ir jākļūst mazam,” šī bija mana pirmā tik nopietna pieredze. Nākamgad centīšos sasniegt vēl augstākus rezultātus.

Nikoleta Anna Rudovska 10. kl.